**E E L N Õ U**

Abja-Paluoja 2023 nr

**Projekteerimistingimuste andmine (Lill tn 2)**

Taavi TUKK on esitanud taotluse projekteerimistingimuste saamiseks Viljandi maakonnas, Mulgi vallas Abja-Paluoja linnas Lille tn 2 (katastritunnus 10701:003:0250) kinnistule elamu ehitamiseks. Detailplaneering Lille tn 2 kinnistul Mulgi vallas Abja -Paluoja linnas puudub. Alal kehtib [Abja Vallavolikogu 14.08.2008. a otsusega nr 244 kehtestatud Abja valla üldplaneering](https://mulgivald.ee/documents/18442398/21825375/Lisa%2B11.%2BOtsus_244.tif/e2ea2373-97eb-45f2-a637-c03a1e4b6ae7?t=1550600908687). Taotluse eest on tasutud riigilõiv riigilõivuseaduses sätestatud korras.

Üksikelamu ehitamine ei kuulu keskkonnamõju hindamise ja keskkonnajuhtimissüsteemi seaduse (KeHJS) § 6 lõikes 1 nimetatud tegevuste nimistusse, mille korral keskkonnamõju strateegilise hindamise (KSH) läbiviimine on kohustuslik. Samuti ei kuulu tegevus Vabariigi Valitsuse 29.08.2005 määrusega nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ kehtestatud loetelude hulka, mille korral tuleb anda keskkonnamõju hindamise vajalikkuse eelhinnang selle kohta, kas tegevusel on oluline keskkonnamõju.

04. aprilli 2023 korraldusega nr…… „Projekteerimistingimuste andmine detailplaneeringu puudumisel avatud menetlusena Lille tn 2“ ning lähtudes ehitusseadustiku § 31 lõikest 1 korraldas Mulgi Vallavalitsus Mulgi vallas Abja-Paluoja linnas Lille tn 2 üksikelamu (ehr kood 121400968) ehitamiseks projekteerimistingimuste andmise menetluse avatud menetlusena.

Lähtudes eeltoodust ja ehitusseadustiku (EhS) § 31 lõike 4 punktist 1 esitas Mulgi Vallavalitsus projekteerimistingimuste andmise eelnõu kooskõlastamiseks Päästeametile, kelle seadusest tulenev pädevused on seotud projekteerimistingimuste taotluse esemega.

Ehitusseadustiku § 31 lõike 4 punkti 2 alusel esitas Mulgi Vallavalitsus projekteerimistingimuste eelnõu arvamuse avaldamiseks naaberkinnistu omanikele, OÜ Abja Elamule ning OÜ Elektrilevile ja avaldas info Mulgi valla kodulehel <https://mulgivald.ee/projekteerimistingimused-avatud-menetlusena> ning kohalikus maakondlikus lehes Sakala (ilmumise kuupäev).

Korralduse lisas (lisa koostatakse peale kogutud arvamuste saabumist) on projekteerimistingimuste menetluse käigus esitatud arvamuste ja kooskõlastuste koondtabel, mis sisaldab ka EhS § 31 lõike 5 kohaselt esitatud märkusi ning Mulgi Vallavalitsuse otsuseid ja selgitusi märkustega arvestamise kohta.

Nende asutuste ja kinnisasjade omanike puhul, kes tähtaegselt projekteerimistingimuste eelnõu kohta kooskõlastust ei esitanud või arvamust ei avaldanud ega taotlenud tähtaja pikendamist, loetakse projekteerimistingimuste eelnõu kooskõlastatuks või eeldatakse, et arvamuse andjad ei soovinud projekteerimistingimuste eelnõu kohta arvamust avaldada (alus EhS § 31 lõige 6). Mulgi Vallavalitsus ei ole projekteerimistingimuste menetluse käigus tuvastanud EhS § 32 kohaseid projekteerimistingimuste andmisest keeldumise aluseid vastavalt EhS § 33 lõikele 1.

Võttes aluseks ehitusseadustiku § 31 ja Mulgi Vallavolikogu määruse nr 47 „Planeerimisseaduse ja ehitusseadustiku rakendamine Mulgi vallas“ § 5 punkti 1,

Mulgi Vallavalitsus annab k o r r a l d u s e:

1. Määrata projekteerimistingimused Viljandi maakonnas Mulgi vallas Abja-Paluoja linnas Lille tn 2 (katastritunnus10701:003:0250) üksikelamu (ehr kood 121400968) ehitamiseks vastavalt lisale (Lisa 1).
2. Valla ehitus- ja majandusspetsialistil korraldada haldusakti andmete esitamine EHR-i.
3. Korraldus jõustub teatavaks tegemisest.
4. Käesoleva korralduse peale võib esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates korralduse teatavaks tegemisest.

 (allkirjastatud digitaalselt)

Imre Jugomäe (allkirjastatud digitaalselt)

 vallavanem

 Milja Janson

 vallasekretär

 Saata: 1) ehitus- ja majandusspetsialist Arvids Tisler arvids.tisler@mulgivals.ee

 2)tukktaavi@gmail.com